Nu er Mercedes GLB elektrisk – 7 sæder og 631 kilometer

Mercedes tager nu hul på et helt nyt kapitel for GLB-modellen: En fuldelektrisk udgave, som ikke bare går efter Tesla Model Y og Volvo EX90 – men direkte efter familier, der vil have både rækkevidde, plads og luksus i én pakke.

Og tallene taler for sig selv: op til 631 kilometer WLTP, syv sæder, 800-volts arkitektur og op til 320 kW DC-ladning. Det her er ikke en faceliftet mellemstation. Det er en GLB, der er bygget elektrisk fra bunden.

To varianter – begge med stort batteri og seriøs rækkevidde

Ved lancering kommer GLB som GLB 250+ og GLB 350 4MATIC. Begge får et 85 kWh netto batteri, men målgruppen er forskellig:

GLB 250+ er langdistancespecialisten: Baghjulstræk, 631 kilometer rækkevidde og 200 kW (268 hk).

GLB 350 4MATIC tilbyder mere punch og firehjulstræk: 260 kW (349 hk), 0-100 på 5,5 sekunder – men stadig flotte 614 kilometers rækkevidde.

GLB bygger på 800-volts arkitektur, hvilket betyder lynhurtig opladning. Mercedes lover, at du kan tanke 260 kilometer på bare ti minutter. Det er på niveau med markedets hurtigste ladebiler.

En indbygget DC-omformer gør også, at du kan hurtiglade effektivt på almindelige 400-volts stationer – en smart detalje, der eliminerer flaskehalse på tværs af Europas ladeinfrastruktur. AC-ladning er 22 kW, hvilket giver fuldt batteri natten over på en hjemmelader, hvis du har tre faser.

Syv sæder og plads til rigtige mennesker

GLB har altid været en kompakt SUV med overraskende meget plads. Den elektriske udgave går skridtet videre: Længere, bredere og mere rummelig end før.

Mercedes siger, at tredje sæderække nu passer til personer på op til omkring 170 centimeter, og adgangen til bagsæderne er forbedret. Der er plads til fire barnestole fordelt på række to og tre – en sjældenhed selv i store SUV’er.

Mercedes lover rigelig med plads på tredje sæderække.

Bagagerummet er øget til 540 liter (1.715 liter med sæderne lagt ned), og – som prikken over i’et – får bilen en frunk på 127 liter foran til ladekabler, tasker eller det løse.

Firehjulstræk med terrænprogram og virtuel udsigt

Mercedes GLB 350 4MATIC får en ekstra motor på forakslen, som kobles ind efter behov. Den har også et offroad-program til løst underlag, hvor styring, greb og bremser tilpasser sig. En smart detalje er en kamerafunktion, der viser en virtuel udsigt under bilens front, så du kan se sten, huller og forhindringer, før du kører dem over.

Adaptiv affjedring kan tilvælges og skiftes mellem komfort og sport via bilens køremodes.

Indenfor går GLB all-in på digital luksus. Den kan udstyres med MBUX Superscreen, som dækker næsten hele instrumentpanelet i én stor skærmvæg. Systemet kører på MB.OS, Mercedes’ nye softwareplatform med over-the-air opdateringer.

Sikkerheden er løftet med forbedrede kameraer, radar, nye side-airbags og en centerairbag mellem forsæderne.

En ny varmepumpe fra VISION EQXX-programmet lover hurtigere opvarmning af kabinen med kun halvt så stort energiforbrug som før – et vigtigt plus for vinterrækkevidden.

Pris og lancering

Mercedes har endnu ikke meldt danske priser ud, men i Tyskland starter Mercedes GLB 250+ ved 59.048 euro, svarende til 442.000 kroner. Ordrebøgerne er allerede åbne dér – Danmark følger forhåbentlig snart.

Nu er Mercedes GLB elektrisk – 7 sæder og 631 kilometer