“Billig” Mercedes med lang rækkevidde er Årets Bil i Europa

Bruxelles Motor Show: Det er ikke hver dag, en Mercedes får stemplet folkelig på sig. Men det er præcis, hvad der er sket nu. Den nye Mercedes-Benz CLA er netop kåret som Car of the Year 2026 – og det er især kombinationen af relativt lav pris, lang rækkevidde og høj teknologisk finesse, der har overbevist juryen.

Kåringen fandt sted i forbindelse med Bruxelles Motor Show, hvor 59 biljournalister fra 23 europæiske lande havde deres stemmer med i spillet. Resultatet var klart: CLA løb med sejren foran blandt andet dansker-darlingen Skoda Elroq og Kia EV4.

Lang rækkevidde – og hurtig opladning

I en tid hvor rækkevidde stadig er et af de vigtigste salgsargumenter, rammer CLA plet. Eludgaven klarer op til 792 kilometer på en opladning målt efter WLTP-standarden, og ved en hurtiglader kan bilen hente strøm til omkring 325 kilometers kørsel på bare ti minutter. Det er tal, der bringer Mercedes helt i front i mellemklassen.

Her er Car of the Year 2026 – Mercedes-Benz CLA.

Samtidig er bilen bygget på en ny teknologisk platform med Mercedes’ eget MB.OS-styresystem og den nyeste generation af MBUX-infotainment, som i høj grad er baseret på kunstig intelligens. I praksis betyder det en bil, der tilpasser sig føreren – frem for omvendt. Lover Mercedes-Benz.

Prisen gør forskellen

Noget af det mest opsigtsvækkende er dog prissætningen. En firedørs CLA starter i Danmark omkring 400.000 kroner, mens den mere praktiske Shooting Brake-udgave (stationcar) begynder ved cirka 430.000 kroner. Det er fortsat mange penge – men i Mercedes-sammenhæng er det tæt på at være billigt, især når man ser på udstyrsniveau, sikkerhed og rækkevidde.

Mercedes-Benz CLA Shooting Brake.

Netop sikkerheden har også spillet en afgørende rolle i kåringen. CLA har opnået topkarakterer i test, og ifølge den europæiske jury er bilen blandt de mest sikre, de nogensinde har vurderet i klassen.

Allerede en succes i Danmark

CLA blev sat til salg herhjemme tidligere på året, og interessen har været markant fra dag ét. De første biler er allerede rullet ud på de danske veje, mens ordrebøgerne fortsat er godt fyldte. Især Shooting Brake-varianten ligner et sikkert hit i et marked, hvor stationcars stadig har en særlig plads hos mange bilkøbere.

At Mercedes-Benz nu for første gang i mere end 50 år kan kalde sig vinder af Car of the Year, understreger, hvor vigtig CLA er for mærket. Det er en bil, der markerer et skifte: væk fra ren luksus for de få – og tættere på effektiv, elektrisk mobilitet for langt flere.

– Mercedes-Benz CLA en både vellykket og sikker bil og en værdig vinder af titlen The Car of the Year 2026, siger FDMs biltekniske redaktør Søren W. Rasmussen, der både er præsident for juryen og eneste danske jurymedlem. Han havde selv CLA som sin favorit.

Sidste års vinder var i øvrigt Renault 5 E-Tech – og forrige år var det Renault Scenic E-Tech. I år havde Renault sin model 4 E-Tech med i finalen.

Resultatet i finalen til The Car of the Year 2026

# | Model | Point
1 | Mercedes-Benz CLA | 320
2 | Skoda Elroq | 220
3 | Kia EV4 | 208
4 | Citroën C5 Aircross | 207
5 | Fiat Grande Panda | 200
6 | Dacia Bigster | 170
7 | Renault 4 E-Tech | 150

LÆS OGSÅ: Flere nyheder fra Brussels Motor Show 2026

“Billig” Mercedes med lang rækkevidde er Årets Bil i Europa