Mercedes GLC: Elbilen, der skal redde stjernen

MÜNCHEN: Mercedes-Benz har endelig løftet sløret for den bil, der skal bære mærket ind i næste æra: Den fuldelektriske Mercedes GLC. Og det er ikke bare endnu en nyhed fra Stuttgart – det er selve rygraden i Mercedes’ strategi, og forventningerne er enorme.

GLC er nemlig Mercedes’ absolutte storsælger. Ingen anden model har så mange købere – og netop derfor har det været en smertefuld mangel, at SUV’en indtil nu kun fandtes som fossilbil og en halvsløj el-variant (EQC), der aldrig rigtig tog fart.

Imens har rivalerne haft kronede dage: BMW med iX3, Audi med Q6 e-tron og senest Porsche med den elektriske Macan. Men nu vil Mercedes have kunderne hjem igen.

Designet fra bunden som elbil

Den nye Mercedes GLC er bygget helt fra grunden som elbil på Mercedes’ MB.EA-platform. Ikke flere kompromiser med ombyggede fossilbiler. Og under motorhjelmen finder du ikke bare batterier – men også hjernen i form af MB.OS, Mercedes’ eget operativsystem.

Systemet lærer dine vaner, tilpasser sig trafikken og træffer beslutninger i realtid for at give dig en mere sikker og glidende køreoplevelse, lover tyskerne.

Mercedes lover op til 713 km på en fuld opladning. Og med 800-volt teknologi kan bilen lade med op til 360 kW – det svarer til 300 km rækkevidde på bare ti minutter. Og så kan den trække imponerende 2,4 ton på krogen.

Inde i bilen dominerer den gigantiske MBUX Hyperscreen – et 99 centimeter bredt display, der strækker sig fra dør til dør. Skærmen på knap 40 tommer er den største i en Mercedes-Benz til dato.

Et nyt ansigt til Mercedes

Selv fronten er nytænkt. Den klassiske grill, som egentlig er overflødig på en elbil, vender tilbage i en moderniseret udgave med kromramme, gitter i røget glas og integreret lys. Designchef Gordon Wagener kalder det: “En ny æra af ikonisk design.”

Men Mercedes GLC får ikke fred. BMW har netop lanceret snart sin iX3 under Neue Klasse-programmet, og de to modeller rammer markedet næsten samtidig. Kampen om mellemklassekunderne bliver derfor hård – og altafgørende.

For Mercedes handler det ikke kun om at sælge en SUV. Det handler om at forsvare sin stjerne i det segment, hvor volumen og penge er størst.

Mercedes GLC: Elbilen, der skal redde stjernen