Mercedes klar med sin første elektriske stationcar

Så skete det endelig. Mercedes-Benz løfter sløret for sin første elektriske stationcar – og den rammer både det praktiske punkt og den følelsesmæssige plet. Navnet er CLA Shooting Brake, og den er ikke bare smuk at se på – den kan også køre op til 761 kilometer på en opladning.

Med Shooting Brake-varianten tager Mercedes for alvor hul på næste kapitel i sin elektriske fortælling. Det er første gang, mærket sender en fuldelektrisk stationcar på gaden, og CLA Shooting Brake balancerer sportslig attitude med hverdagens behov for plads og fleksibilitet.

Set forfra er Shooting Brake-modellen identisk med den elektriske CLA Coupé. Det betyder ”shark nose”-front, stjernestrøet LED-grill og en lav, aerodynamisk profil. Men fra B-stolpen og bagud forvandler bilen sig til noget helt andet: En rummelig og raffineret stationcar, der kan sluge både børnevogne og baguettes.

Bagagerummet rummer mellem 455 og 1.290 liter, og der er endda 101 liter ekstra i den oplyste “frunk” under motorhjelmen. Har du brug for at spænde cykler, surfboards eller noget tungere på krogen, så kan den elektriske Mercedes trække op til 1.800 kilo.

310 kilometer på ti minutter

Batteriet er på 85 kWh, og bilen kan lynoplade med op til 320 kW. Det svarer til, at du kan tanke 310 kilometers rækkevidde på bare 10 minutter – hvis du vel at mærke finder en kraftig nok ladestander. To varianter bliver tilgængelige fra start:

CLA 250+ Shooting Brake med 272 hestekræfter og op til 761 kilometers rækkevidde.

CLA 350 4MATIC Shooting Brake med firehjulstræk, 354 heste og et moment på solide 515 Nm.

Begge klarer 0-100 km/t på henholdsvis 6,8 og 5,0 sekunder – så stationcar behøver ikke betyde sløv.

Kabinen er et lysshow i sig selv. Det store panorama-glastag strækker sig hele vejen fra forruden til bagklappen og kan som ekstraudstyr skifte mellem klart og matteret glas – alt efter om du vil have udsyn til stjernerne eller lidt fred og ro.

LÆS MERE: Her er Toyotas første elektriske stationcar.

Apropos stjerner: 158 af dem er integreret i taget og en del af bilens ambiente-belysning. Du vælger selv farven, og så lyser det op som et galaktisk loungeparty over passagererne.

Mercedes-Benz forventer, at den elektriske CLA Shooting Brake stationcar bliver klar til bestilling i slutningen af 2025, med levering i begyndelsen af 2026.

| CLA 250+ Shooting Brake with EQ Technology | CLA 350 4MATIC Shooting Brake with EQ Technology
Rækkevidde (WLTP) | 761 km | 730 km
Batterikapacitet | 85 kWh | 85 kWh
Motor | 272 hk | 354 hk
Moment | 335 Nm | 515 Nm
Acceleration 0-100km/t | 6,8 sek. | 5,0 sek.
Ladeeffekt (AC/DC) | 11 kW / 320 kW | 11 kW / 320 kW
Pris | Endnu ikke offentliggjort | Endnu ikke offentliggjort

Mercedes klar med sin første elektriske stationcar