Mercedes-Benz CLA er kommet til Danmark med lang rækkevidde og lav pris

Mercedes-Benz er klar med sin nyeste elektriske darling på det danske marked – og den rammer en ret lækker balance mellem lang rækkevidde, masser af kræfter og en pris, der ikke kræver, at man pantsætter villaen. Den nye elektriske Mercedes-Benz CLA er landet, og de første biler kan allerede spottes på gaderne.

Den kompakte coupé er designet til at være både elegant og effektiv. Hvor elbiler ofte forbindes med kompromiser, forsøger CLA at bevise det modsatte: her får du op til 792 kilometers rækkevidde (WLTP) – tal, der for få år siden var forbeholdt langt dyrere luksusbiler. Her får du altså en rækkevidde, der kan måle sig med gamle diesel-dyr, men uden røgslør og støj.

Ved introduktionen kan man vælge mellem to varianter:

CLA 250+ med 272 hk, baghjulstræk og en 0-100 km/t tid på 6,7 sekunder.

CLA 350 4MATIC med firehjulstræk, 354 hk og et moment, der sender dig til 100 km/t på 4,9 sekunder.

Begge versioner kommer med den nye Mercedes-Benz Operating System (MB.OS), der skal gøre betjeningen af bilen mere intuitiv og fremtidssikret – og ja, selvfølgelig også mere Mercedes.

Ja tak, vi napper to …

Udstyr uden rod

Mercedes har forsøgt at gøre det simpelt: du vælger en designlinje – fra standardudgaven “Progressive” med glastag og adaptiv fartpilot til de mere sportslige AMG-varianter – og kan derfra bygge videre med overskuelige udstyrspakker.

Fra Advancepakke PLUS til 18.000 kroner med trådløs opladning og ambiente-lys, til Premium PLUS til 67.500 kroner, hvor du får Burmester-lyd, head-up display og smarte LED-forlygter.

Overraskende pris

Det mest opsigtsvækkende er måske prisen. Den elektriske Mercedes-Benz CLA starter på 427.990 kroner for 250+ modellen, mens topmodellen 350 4MATIC står til 481.900 kroner. Med den kombination af rækkevidde, design og teknologi placerer Mercedes sig skarpt i et segment, hvor danskerne ellers ofte har set mod Tesla eller BMW.

Faktisk kører indstigningsmodellen af CLA’en direkte ind på top 10 over de elbiler, der giver bedst rækkevidde for pengene.

LÆS MERE: Længst rækkevidde for pengene – 30 elbiler i Danmark.

Med CLA’en sender Mercedes et tydeligt signal til konkurrenterne. Hvor Tesla længe har domineret snakken om rækkevidde, og BMW har slået sig op på køreglæde, rammer Mercedes nu midt imellem – med en bil, der både kan køre længere, levere sportslighed og samtidig prissættes, så mange flere danskere kan være med. Det gør Mercedes-Benz CLA til en model, der kan ændre magtbalancen i premium-elbilsegmentet.

Skal man hælde lidt malurt i bægeret, er det garantien. Mercedes-Benz er en af de efterhånden få bilproducenter, der fortsat kun hver to års garanti på sine biler.

Her er nogle nøgletal …

Mercedes-Benz CLA | CLA 250+ | CLA 350 4Matic
Rækkevidde WLTP | 792 km | 771 km
Batterikapacitet | 85 kWh | 85 kWh
Forbrug WLTP | 12,2 kWh | 12,2 kWh
Motor | 272 hk | 354 hk
Moment | 335 Nm | 515 Nm
Acceleration 0-100km/t | 6,7 sek. | 4,9 sek.
Ladeeffekt (AC/DC) | 11 kW / 320 kW | 11 kW / 320 kW
Ladetid 10-80% | 22 min. | 22 min.
Ladehastighed | 1.480 km/t | 1.440 km/t
Bagagerum | 405 liter | 405 liter
Trækkrog | 1.500 kilo | 1.800 kilo
Garanti | 2 år | 2 år
Pris | 427.991 kr. | 481.903 kr.

Mercedes-Benz CLA er kommet til Danmark med lang rækkevidde og lav pris