Mercedes-Benz CLA tilbagekaldes grundet stød- og brandfare

Det er kun få dage siden, at Mercedes-Benz CLA kunne smykke sig med titlen Årets Bil 2026 i Europa. Nu rammes modellen af en alvorlig tilbagekaldelse. Ifølge de tyske myndigheder er der konstateret en fejl i bilens 48-volt ledningsnet, som ikke er monteret korrekt fra fabrikken. Fejlen kan føre til varmeudvikling – og i værste fald brand.

Samtidig er beskyttelsen mod berøring ikke garanteret, hvilket betyder, at der også er risiko for elektrisk stød. Tilbagekaldelsen omfatter 1.682 biler produceret mellem 17. november og 19. december 2025.

Myndigheder overvåger sagen

Tilbagekaldelsen overvåges af den tyske færdselsmyndighed Kraftfahrt-Bundesamt, som har registreret sagen under et officielt tilbagekaldelsesnummer (søg efter: 1595005). Mercedes-Benz har selv oprettet en intern sag og oplyser, at berørte biler vil blive indkaldt til kontrol.

Mercedes-Benz oplyser, at bilerne skal forbi et autoriseret værksted, hvor ledningsnettet bliver gennemgået og om nødvendigt udbedret. Arbejdet udføres uden omkostninger for ejeren. Det er endnu uklart, hvor mange af de berørte biler der er leveret i Danmark, men danske ejere vil blive kontaktet direkte, hvis deres bil er omfattet.

Uheldig timing for prisvinder

Tilbagekaldelsen kommer på et særdeles uheldigt tidspunkt for Mercedes-Benz. CLA-modellen har netop fået massiv opmærksomhed efter kåringen som Car of the Year 2026 – en titel, der normalt fungerer som kvalitetsstempel og salgsbooster. En brand- og stødrisiko kort efter hæderen er derfor ikke det budskab, hverken producenten eller kunderne havde håbet på.

Forbrugere, der allerede har bilen – eller overvejer at købe den – kan dog trøste sig med, at fejlen er identificeret tidligt, og at producenten reagerer hurtigt.

Mercedes-Benz CLA tilbagekaldes grundet stød- og brandfare