Ny Mercedes GLA får 656 kilometers rækkevidde og overraskende skarp pris

Mercedes-Benz har nu løftet sløret for den nye generation af Mercedes GLA, og denne gang er den kompakte SUV elektrisk fra starten. Den danske pris begynder ved 385.900 kroner for GLA 200 electric. Den har 165 kW, et 58 kWh LFP-batteri og en officiel rækkevidde på op til 446 kilometer.

Det lyder umiddelbart fornuftigt, men for blot 20.000 kroner ekstra får man GLA 250+ electric. Her vokser batteriet til 85 kWh, motoreffekten til 200 kW og rækkevidden til hele 656 kilometer. Dermed ligner mellemvarianten allerede på papiret det oplagte valg. Merprisen er beskeden, mens man får over 200 kilometer ekstra WLTP-rækkevidde.

Hurtig opladning og masser af trækkraft

Alle tre varianter er baseret på 800 volt-teknologi. Under de rette forhold kan GLA lynlade med op til 320 kW og hente strøm svarende til 270 kilometers WLTP-kørsel på ti minutter.

En opladning fra 10 til 80 procent tager ifølge Mercedes mellem 20 og 22 minutter. Det er konkurrencedygtigt, men den reelle ladehastighed afhænger naturligvis af temperatur, ladestander og batteriets tilstand.

Topmodellen GLA 350 4MATIC electric koster fra 445.900 kroner. Den har firehjulstræk, 260 kW og klarer 0-100 km/t på 5,4 sekunder. Rækkevidden er opgivet til 642 kilometer, og modellen må trække op til to ton.

Mere plads – men ingen bagagerumsrekord

Den nye GLA er blevet 20 millimeter lavere, mens akselafstanden er forlænget med 61 millimeter. Det skal give bedre plads til både ben og hoveder i kabinen.

Bagagerummet rummer 410 liter og kan udvides til 1.400 liter med bagsæderne lagt ned. Det er ikke imponerende stort for en SUV, men til gengæld får man et ekstra opbevaringsrum på 107 liter under motorhjelmen.

Kabinen kan udstyres med MBUX Superscreen, der samler førerdisplay, infotainmentskærm og en skærm til forsædepassageren bag én sammenhængende overflade. Bemærk dog, at den store skærmløsning er ekstraudstyr.

Mercedes lover også en mere samtalende stemmeassistent baseret på blandt andet Googles AI-teknologi. Den skal kunne hjælpe med navigation, parkering og ledige ladestandere. Om den i praksis føles som den “velinformerede ven”«”, Mercedes beskriver, må en rigtig test vise.

Mercedes GLA | 200 | 250+ | 350 4MATIC
Rækkevidde | Op til 446 km | Op til 656 km | Op til 642 km
Batterikapacitet | 58 kWh, LFP | 85 kWh, NMC | 85 kWh, NMC
Motor | 224 hk | 272 hk | 354 hk
Moment | 335 Nm | 335 Nm | 515 Nm
Ladehastighed AC/DC | 11¹ / 200 kW | 11¹ / 320 kW | 11¹ / 320 kW
Bagagerum | 410–1.400 liter + 107 liter frunk | 410–1.400 liter + 107 liter frunk | 410–1.400 liter + 107 liter frunk
Trækkrog | 1.500 kg | 1.500 kg | 2.000 kg
Pris | 385.900 kr. | 405.900 kr. | 445.900 kr.

¹ 22 kW AC-opladning kan tilvælges.

Med lang rækkevidde, hurtig opladning og priser fra under 400.000 kroner placerer den nye GLA sig langt mere aggressivt, end man normalt forbinder med Mercedes. Især GLA 250+ kan blive svær at komme uden om – også for mærkets egen basismodel.

Ny Mercedes GLA får 656 kilometers rækkevidde og overraskende skarp pris