Kæmpe-elbil lover over 700 kilometer og plads til hele familien

Mercedes-Benz er klar med en helt ny type elbil. Den hedder VLE – og den forsøger at kombinere rummeligheden fra en stor familiebil med luksus fra en limousine. Resultatet er en elektrisk syvpersoners model med over 700 kilometers rækkevidde og lynhurtig opladning.

Den nye model markerer samtidig starten på et nyt kapitel for Mercedes’ største biler. VLE bliver nemlig den første model på en helt ny elektrisk platform udviklet fra bunden.

– Den nye VLE markerer næste milepæl i vores 140 år lange historie. Bilen redefinerer, hvordan vi betragter rummelighed, komfort og fleksibilitet, siger Mercedes-Benz’ koncernchef, Ola Källenius.

En elektrisk familiebil i luksusklassen

Med VLE forsøger Mercedes at skabe noget, der ligger et sted mellem en stor SUV, en luksusbil og en moderne minibus. Målet er en bil, der både kan fungere som rummelig familiebil og som eksklusiv transport for hoteller eller virksomheder.

Den første version bliver VLE 300 electric. Den får et batteri på 115 kWh og en elmotor på 203 kW – svarende til 276 hestekræfter. Ifølge Mercedes rækker det til mere end 700 kilometer på en opladning efter WLTP-standarden. Den nye platform arbejder med 800 volt-teknologi, hvilket også betyder hurtigere opladning. Mercedes oplyser, at bilen kan få strøm til cirka 355 kilometers kørsel på bare 15 minutter ved en hurtiglader.

Senere kommer en kraftigere version, VLE 400 4MATIC electric, med firehjulstræk og samlet 408 hestekræfter.

Kan trække tung trailer

En af de ting, mange familier efterspørger i en stor elbil, er muligheden for at trække noget på krogen. Her lægger Mercedes sig i den tunge ende af feltet. Basisversionen må trække op til 1.750 kilo, mens den firehjulstrukne model må have hele 2.500 kilo bag sig. Det gør bilen interessant for både campingvogne, hestetrailere og store fritidsprojekter.

Komfort på lange ture

Mercedes har lagt stor vægt på komforten i den nye model. Luftaffjedringen AIRMATIC kan hæve eller sænke bilen op til 40 millimeter, og systemet justerer ikke kun efter hastighed, men også efter vejforhold baseret på data fra Google Maps.

Derudover får bilen aktiv baghjulsstyring med op til syv graders drejevinkel. Det giver en venderadius på kun 10,9 meter – noget man normalt forbinder med langt mindre biler.

Kabine med sofa-sæder og biografskærm

Indvendigt satser Mercedes på fleksibilitet. VLE kan leveres med fem, seks eller syv sæder – og senere også otte. De mest luksuriøse sæder kaldes “Grand Comfort Seat”. Her er der tale om noget, der mest minder om en elektrisk lænestol med armlæn, benstøtte, massage og et lille bord.

Bag i kabinen kan passagererne også få en 31 tommer stor 8K-skærm, der automatisk folder ned fra loftet. Når den aktiveres, dæmpes lyset i kabinen for at give en mere biograflignende oplevelse.

Tre skærme foran føreren

Førerpladsen domineres af Mercedes’ MBUX Superscreen, hvor tre skærme er samlet bag én stor glasflade, der strækker sig over hele instrumentbordets bredde. Systemet styres af Mercedes’ nye operativsystem, MB.OS, som også kan opdateres trådløst. Samtidig bruger bilen kunstig intelligens til stemmestyring, så føreren kan tale naturligt til bilen om funktioner og indstillinger.

Ifølge Mercedes’ danske salgschef for varebiler, Benedikt Conzelmann, er ambitionen at forene to verdener:

– VLE kombinerer fleksibiliteten i de største familiebiler og komforten fra limousinerne. Den passer lige så godt til den aktive familie, som elsker køreferierne, som den brillierer som eksklusiv shuttle.

Den nye Mercedes VLE forventes sat til salg i løbet af foråret. Der er endnu ikke meldt danske priser ud, men med den størrelse, teknologi og luksusniveau er der næppe tale om en billig familiebil. Til gengæld forsøger Mercedes med VLE at skabe en helt ny type elbil: en elektrisk luksusbus til familier, der vil have både plads, komfort – og rigtig lang rækkevidde.

Kæmpe-elbil lover over 700 kilometer og plads til hele familien